Vanhus- ja lähimmäispalvelun liitto ry
Hämeentie 58-60 A 52
00500 Helsinki
puh. 09-7745 900

LAUSUNTO HOLHOUSLAINSÄÄDÄNNÖN TARKISTAMISLAINSÄÄDÄNNÖN TARKISTAMISTYÖRYHMÄN MIETINTÖÖN

Vanhus- ja lähimmäispalvelun liitto ry painottaa, että tarkistettaessa holhouslainsäädäntöä sekä säädettäessä lakia edunvalvontavaltuutuksesta tulee holhousoikeudellisten toimenpiteiden taustalla  olla  asianosaisen henkilön etujen suojaaminen ja hänen oman tahtonsa toteutuminen  sekä itsemääräämisoikeuden, ihmisoikeuksien ja ihmisarvon kunnioittaminen.  Liitto pitää hyvänä uudistuksena edunvalvontavaltuutuksen käyttöön ottoa. Valtuutus mahdollistaa asioiden hoidon asianomaisen eli valtuuttajan tahdon mukaisesti, vaikka hän ei itse pysty hoitamaan asioitaan esimerkiksi dementian,  muun sairauden tai muun syyn vuoksi. 

Käsitellessään tarkistamistyöryhmän mietintöä Vanhus- ja lähimmäispalvelun liitto korostaa seuraavia asioita:

Esityksen mukaan edunvalvonnan valtakirja tehdään kirjallisesti  kahden esteettömän todistajan ollessa samanaikaisesti läsnä. Lakiin tulee säännös siitä, mitkä seikat on käytävä valtakirjasta ilmi.  Tältä osin Vanhus- ja lähimmäispalvelun liitto esittää, että valtakirja on mahdollisuus viranomaistarkastaa tai rekisteröidä jo ennen edunvalvontavaltuutuksen vahvistamista ja voimaantuloa. Tässä allekirjoituksen jälkeen tapahtuvassa tarkistamisessa/rekisteröinnissä  todettaisiin, että se sisältää kaikki lain vaatimat asiat. 

Valtakirjan vahvistaminen ja voimaantulo tapahtuisi esityksen mukaisesti, kun valtuuttaja ei pysty huolehtimaan edunvalvontavaltuutuksessa määritellyistä asioista. Vanhus- ja lähimmäispalvelun liitto pitää tärkeänä, että ennen kun valtuutettu aloittaa edunvalvontatoimintansa  holhousviranomaiset vahvistavat  edunvalvonnan alkamisajankohdan ja samasta ajankohdasta aloitettaisiin viranomaisvalvonta.

Valtuuttajan toimintakyvyn ja kyvyn huolehtia edunvalvontavaltuutuksessa määrätyistä
asioista arviointi vaatii yhteistyötä sosiaali- ja terveysalan viranomaisten kanssa.  Edunvalvontavaltuutuksen lähtökohtana on, että valtuuttaja itse valitsee henkilön, johon hän  luottaa asioidensa hoitajana. Esimerkiksi dementia voi saada aikaan epäluuloa ja käyttäytymismuutoksia. Tämän takia on tärkeää, että mm. edunvalvontavaltuutuksen voimaantulon ja mahdollisen peruutuksen yhteydessä valtuuttajan päätöksenteon kykyä arvioivat asiantuntijat.

Vanhus- ja lähimmäispalvelun liitto korostaa, että laki edunvalvontavaltuutuksesta tarvitsee tuekseen tiedotusta ja asiaa esittelevää materiaalia. Asia koskettaa erityisesti ikäihmisiä.  Edunvalvontavaltuutusta käsittelevä materiaali tulee ensisijaisesti kohdistaa valtuutuksen antajalle. 
Edunvalvontavaltuutus lain säätämisellä pyritään myös vähentämään holhousviranomaisten käsittelyyn tulevien asioiden määrää. Jotta edunvalvontavaltuutusjärjestelmä toimisi hyvin käytännössä, on siihen liittyvään valvontaan osoitettava riittävästi resursseja.